## Melua ja tärinää aiheuttava tilapäinen toiminta – täyttöohje

Tilapäistä melua ja tärinää koskevan ilmoituksen voi tehdä ympäristöhallinnon lomakkeella 6011 (ks. [www.ymparisto.fi/luvat](http://www.ymparisto.fi/luvat) → Ympäristönsuojelulain mukaiset ilmoitukset → Melua tai tärinää aiheuttava tilapäinen toiminta) tai vapaamuotoisesti noudattaen mitä ympäristönsuojelulaissa (527/2014) ja ympäristönsuojeluasetuksessa (713/2014) on melua ja tärinää koskevasta ilmoituksesta säädetty.

Ilmoituksen tekemiseen velvollinen on ympäristön pilaantumisen vaaraa aiheuttava toiminnanharjoittaja tai se, jonka toiminnasta melu ja tärinä pääasiallisesti aiheutuvat. Viranomaiselle ilmoitetaan yhteystiedot/

yhteyshenkilö Suomessa.

Ilmoitus tehdään tilapäisestä melua ja tärinää aiheuttavasta toimenpiteestä tai tapahtumasta, esimerkiksi rakentamisesta, konserteista, moottoriurheilutapahtumista ja maansiirtotöistä, jos on syytä olettaa, että melu tai tärinä on erityisen häiritsevää. Yhdellä ilmoituksella voidaan ilmoittaa useampia tapahtumia, esimerkiksi konsertteja.

Ilmoitus on tehtävä hyvissä ajoin ennen melua aiheuttavan toiminnan tai toimenpiteen aloittamista, kuitenkin **viimeistään 30 vuorokautta ennen** erityisen häiritsevän melun tai tärinän aiheuttamista. Kunnat voivat antaa asiasta paikallisia, tästä määräajasta poikkeavia määräyksiä.

Ilmoitusta ei tarvitse tehdä ympäristölupaa edellyttävästä toiminnasta tai toiminnasta, joka liittyy luonnollisen henkilön talouteen kuuluvaan toimintaan. Ilmoitusta ei tehdä puolustusvoimien toimin­nas­­ta, eikä sellaisesta tilapäisestä toiminnasta, josta kunnallisen ympäristönsuojelumääräyksen nojal­la ei tarvitse tehdä ilmoitusta.

Ilmoitus tehdään toimivaltaiselle viranomaiselle (YSL 118 §). Tilapäistä melua ja tärinää koskevan ilmoituksen käsittelee:

* kunnan ympäristönsuojeluviranomainen;
* elinkeino-, liikenne- ja ympäristökeskus, jos hanke toteutetaan usean kunnan alueella;
* se elinkeino-, liikenne- ja ympäristökeskus, jonka alueella toiminta pääasiallisesti tapahtuu, jos hanke toteutetaan usean elinkeino-, liikenne- ja ympäristökeskuksen alueella.

Ilmoituksesta on käytävä soveltuvin osin ilmi YSA 24 §:n mukaiset tiedot. Kartta melun ja tärinän leviämisestä on aina esitettävä ja niiden naapurien osoitteet, joille hakemuksesta on tarkoitus tiedottaa. Aiheuttamispaikka yksilöidään aina riittävän tarkasti, esimerkiksi rallin tms. tapahtuman osalta merkitään karttaan tapahtuman reittitiedot.

Ilmoituksen tekijävoi allekirjoittaa ilmoituksen ennen sen lähettämistä lupaviranomaiselle. Ilmoitusta ei tarvitse allekirjoittaa, jos asiakirjassa on tiedot lähettäjästä, eikä asiakirjan alkuperäisyyttä ja eheyttä ole syytä epäillä.

Ilmoituksen käsittelystä peritään maksu.

Epäselvissä tapauksissa on hyvä ottaa yhteyttä kunnan ympäristönsuojeluviranomaiseen tai elinkeino-, liikenne- ja ympäristökeskukseen riittävän ajoissa ennen melua aiheuttavan toiminnan tai toimenpiteen aloittamista.